62024CJ0086
DOMSTOLENS DOM (Ottende Afdeling)
2. oktober 2025 (
*1
)
»Præjudiciel forelæggelse – toldunion – forordning (EU) nr. 952/2013 – bestemmelsen af varers oprindelse – delegeret forordning (EU) 2015/2446 – underposition 730441 i det harmoniserede varebeskrivelses- og varenomenklatursystem – rør og hule profiler, sømløse, af jern (bortset fra støbejern) og stål – gyldigheden af den oprindelige regel, der finder anvendelse på rør af stål – varmbehandlede rør, der efterfølgende er koldreducerede«
I sag C-86/24,
angående en anmodning om præjudiciel afgørelse i henhold til artikel 267 TEUF, indgivet af Krajský soud v Ostravě – pobočka v Olomouci (den regionale ret i Ostrava – afdelingen i Olomouc, Den Tjekkiske Republik) ved afgørelse af 23. januar 2024, indgået til Domstolen den 2. februar 2024, i sagen
CS STEEL a.s.
mod
Generální ředitelství cel,
har
DOMSTOLEN (Ottende Afdeling),
sammensat af afdelingsformanden, S. Rodin (refererende dommer), og dommerne N. Piçarra og N. Fenger,
generaladvokat: R. Norkus,
justitssekretær: fuldmægtig R. Stefanova-Kamisheva,
på grundlag af den skriftlige forhandling og efter retsmødet den 27. marts 2025,
efter at der er afgivet indlæg af:
–
CS STEEL a.s. ved advokát D. Urbanec,
–
Generální ředitelství cel ved P. Polák,
–
den tjekkiske regering ved L. Březinová, L. Halajová, M. Smolek og J. Vláčil, som befuldmægtigede,
–
den spanske regering ved M. Morales Puerta og P. Pérez Zapico, som befuldmægtigede,
–
Europa-Kommissionen ved B. Eggers og J. Hradil, som befuldmægtigede,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
1
Anmodningen om præjudiciel afgørelse vedrører gyldigheden af den primære regel, der finder anvendelse på varer henhørende under underposition 730441 i det harmoniserede varebeskrivelses- og varenomenklatursystem (herefter »HS«), og som er fastsat i bilag 22-01 til Kommissionens delegerede forordning (EU) 2015/2446 af 28. juli 2015 til supplering af Europa-Parlamentets og Rådets forordning (EU) nr. 952/2013 med nærmere regler angående visse bestemmelser i EU-toldkodeksen (EUT 2015, L 343, s. 1).
2
Denne anmodning er indgivet i forbindelse med en tvist mellem det tjekkiske selskab CS STEEL a.s. og Generální ředitelství cel (generaldirektoratet for told, Den Tjekkiske Republik) (herefter »den nationale toldmyndighed«) vedrørende en efteropkrævning af told i forhold til dette selskab.
Retsforskrifter
Folkeretten
3
HS blev oprettet ved den internationale konvention om det harmoniserede varebeskrivelses- og varenomenklatursystem, der blev undertegnet i Bruxelles den 14. juni 1983 (United Nations Treaty Series, bind 1503, s. 4, nr. 25910 (1988)) inden for rammerne af Verdenstoldorganisationen (WCO), og som sammen med ændringsprotokollen hertil af 24. juni 1986 blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT 1987, L 198, s. 1). De forklarende bemærkninger til HS udarbejdes af Verdenstoldorganisationen i overensstemmelse med den nævnte konventions bestemmelser.
4
I de forklarende bemærkninger til HS vedrørende pos. 7304 anføres følgende:
»Rør og hule profiler under denne position kan være fremstillet ved en af følgende processer:
[...]
B) Strengpresning af et rundt emne i en presse ved hjælp af glas (Ugine-Sejournet-processen) eller andet smøremiddel. Denne metode indebærer i realiteten flere behandlinger, nemlig udboring, eventuelt ekspansion, og udpresning.
Ovennævnte kan efterfølges af forskellige former for færdigbehandling:
–
[V]armebehandling, hvorved emnet efter genophedning føres gennem et målevalseværk eller strækvalseværk og sluttelig et rettevalseværk
–
[K]oldbehandling på en dorn, ved koldtrækning på bænk eller koldvalsning (koldreduktion) i et pilgrimsvalseværk (Mannesmann- eller Megaval-processen). Disse behandlinger gør det muligt ud fra varmvalsede eller strengpr[e]ssede rør som emner at fremstille rør med mindre vægtykkelse (idet bemærkes, at Transvaal-processen muliggør direkte fremstilling af rør med formindsket vægtykkelse) eller diameter samt rør med snævrere tolerancer [med hensyn til] diameter eller vægtykkelse. Koldbearbejdningsmetoderne omfatter endvidere finslibning og valsebrunering for at frembringe polerede overflader (rør med ringe grad af ujævnhed), der [f.eks.] er nødvendige til pneumatiske donkrafte eller hydrauliske cylindre.
[...]«
EU-retten
EU-toldkodeksen
5
Artikel 60 i Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT 2013, L 269, s. 1, berigtiget i EUT 2016, L 267, s. 2, herefter »toldkodeksen«) med overskriften »Erhvervelse af oprindelsesstatus« fastsætter følgende i stk. 1:
»Varer, ved hvis fremstilling der er involveret mere end ét land eller område, anses for at have oprindelse i det land eller område, hvor den sidste væsentlige og økonomisk berettigede bearbejdning eller forarbejdning har fundet sted, når denne er foretaget i en dertil udstyret virksomhed og har ført til fremstilling af et nyt produkt eller udgør et vigtigt trin i fremstillingen.«
6
Artikel 62 i denne kodeks med overskriften »Delegation af beføjelser« fastsætter:
»[Europa-]Kommissionen tillægges beføjelser til at vedtage delegerede retsakter i overensstemmelse med artikel 284, som fastsætter reglerne for, hvornår varer, for hvilke der kræves fastsættelse af ikke-præferenceoprindelse med henblik på anvendelse af de i artikel 59 omhandlede foranstaltninger, anses for at være fuldt ud fremstillet i et enkelt land eller område eller for at have undergået den sidste, væsentlige, og økonomisk berettigede bearbejdning eller forarbejdning, når denne er foretaget i en dertil udstyret virksomhed og har ført til fremstilling af et nyt produkt eller udgør et vigtigt trin i fremstillingen, i et land eller område, i overensstemmelse med artikel 60.«
7
Artikel 284 i nævnte kodeks, der har overskriften »Udøvelse af de delegerede beføjelser«, præciserer de nærmere bestemmelser for denne udøvelse.
Delegeret forordning 2015/2446
8
Kommissionen vedtog under udøvelse af den kompetence, som den er tillagt i henhold til toldkodeksens artikel 62, delegeret forordning 2015/2446.
9
Bilag 22-01 til denne forordning har overskriften »Indledende bestemmelser og liste over væsentlige bearbejdninger eller forarbejdninger, der begrunder varers ikke-præferenceoprindelse«. Dette bilag indeholder et afsnit med overskriften »Indledende bestemmelser«, hvis punkt 2 og 3 har følgende ordlyd:
»(2) Anvendelse af bestemmelserne i dette bilag
2.1.
De i dette bilag fastsatte regler finder anvendelse på varer baseret på deres tarifering i [HS] såvel som på yderligere kriterier, som kan opstilles ud over de positioner og underpositioner i [HS], som er oprettet specifikt med henblik på dette bilag. Ved »delposition« eller »delt underposition« forstås i dette bilag en position eller underposition i [HS], som er underopdelt efter sådanne kriterier. [...]
Tarifering af varer under [HS’] positioner og underpositioner er underlagt de almindelige tariferingsbestemmelser til HS og alle tilknyttede afsnit, kapitler og underpositionsbestemmelser i dette system. Disse bestemmelser er en del af den kombinerede nomenklatur som fastsat i bilag I til Rådets forordning (EØF) nr. 2658/87 [af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1)]. Med henblik på fastsættelse af den rigtige delposition eller underposition for visse varer i dette bilag finder de almindelige tariferingsbestemmelser til HS og alle tilknyttede afsnit, kapitler og underpositionsbestemmelser i dette system tilsvarende anvendelse, medmindre andet er fastsat i bilaget.
[...]
(3) Ordliste
Hvad angår de primære regler på underpositionsniveau[…] kan disse, når de er baseret på en ændring af tariferingen, udtrykkes ved hjælp af nedenstående forkortelser.
[...]
ÆP: ændring til den pågældende position fra enhver anden position
[...]«
10
Kapitel 73 i nævnte bilag indeholder en tabel, der angiver de primære regler, som skal anvendes med henblik på at bestemme oprindelseslandet eller ‑området for de varer, der er nævnt heri, og som er identificeret i henhold til deres position eller underposition i HS, herunder den primære regel, der finder anvendelse på sømløse koldtrukkede eller koldvalsede rør af rustfrit stål med cirkulært tværsnit henhørende under underposition 730441 i HS. Tabellen er affattet således:
»HS 2012 kode
Varebeskrivelse
Primære regler
[...]
7304
rør og hule profiler, sømløse, af jern (bortset fra støbejern) og stål
Som fastsat for underpositioner
– Rør, af den art, der anvendes til olie og gasrørledninger:
7304 11
– – Af rustfrit stål
ÆP
[...]
– Andre varer, med cirkulært tværsnit af rustfrit stål:
7304 41
– – Koldtrukket eller koldvalset
eller ændring fra hule profiler henhørende under underposition 7304 49
7304 49
– – Andre varer
ÆP«
Tvisten i hovedsagen, det præjudicielle spørgsmål og retsforhandlingerne for Domstolen
11
Maxim Tubes Company Pvt. Ltd, der er et selskab etableret i Indien, importerede til dette land varmebehandlede rør af stål med oprindelse i Kina, som henhørte under underposition 730411 og var i overensstemmelse med standarden ASTM A312. Disse rør blev efterfølgende koldreduceret i Indien, idet de blev lamineret, dekaperet, passiveret, udglødet, udstrakt og tilskåret, hvilket medførte en ændring af deres dimensioner. De de således forarbejdede rør, der fortsat svarede til ASTM A312-standard, blev eksporteret til EU til CS STEEL.
12
I perioden fra januar 2016 til december 2017 godkendte Celní úřad pro Olomoucký kraj (toldmyndigheden i regionen Olomouc, Den Tjekkiske Republik) seks toldangivelser indgivet af CS STEEL med henblik på at bringe sømløse rør af rustfrit stål med cirkulært tværsnit henhørende under toldunderposition 730441 i HS, hvorom det blev angivet, at de var af indisk ikkepræferenceoprindelse, i fri omsætning.
13
Efter en kontrol fastslog den nationale toldmyndighed, at disse rør havde oprindelse i Kina, og foretog følgelig efteropkrævning af told i henhold til Kommissionens gennemførelsesforordning (EU) 2018/330 af 5. marts 2018 om indførelse af en endelig antidumpingtold på importen af visse sømløse rør af rustfrit stål med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036 (EUT 2018, L 63, s. 15).
14
Denne myndighed fandt, at det kun var muligt at ændre rørenes oprindelse, hvis disse rør var blevet fremstillet af varer henhørende under andre positioner i HS såsom stålaffald eller ‑skrot henhørende under position 7204 eller hule profiler henhørende under underposition 730449.
15
I forbindelse med et søgsmål anlagt af CS STEEL til prøvelse af den nationale toldmyndigheds afgørelser vedrørende denne efteropkrævning nærer Krajský soud v Ostravě – pobočka v Olomouci (den regionale ret i Ostrava – afdelingen i Olomouc, Den Tjekkiske Republik), som er den forelæggende ret, tvivl om gyldigheden af den primære regel om bestemmelsen af oprindelsen for varer henhørende under underposition 730441 i HS, der er fastsat i bilag 22-01 til delegeret forordning 2015/2446, for så vidt som sådanne varer, der hidrører fra koldreduktion af varer henhørende under underposition 730449 i HS, ifølge denne regel anses for at være varer med oprindelse i det land, hvor denne forarbejdning har fundet sted, selv om en sådan forarbejdning af varer henhørende under underposition 730411 i HS ikke giver disse varer en sådan oprindelse.
16
Den forelæggende ret har i denne henseende anført, at det fremgår af den primære regel om bestemmelsen af oprindelsen for varer klassificeret i underposition 730441 i HS, sammenholdt med dom af 21. september 2023, Stappert Deutschland (C-210/22, EU:C:2023:693), at en ændring af oprindelsen i det væsentlige sker, hvis toldpositionen ændres, eller hvis der foretages koldreduktion af en vare henhørende under underposition 730449 i HS. Ifølge den forelæggende ret kan denne primære regel, eftersom den eneste relevante forskel mellem underposition 730449 og underposition 730411 tilsyneladende er bestemmelsen for rørene, skabe en diskriminerende sondring i forhold til forarbejdede produkter, der inden forarbejdningen henhørte under underposition 730411 i HS.
17
På denne baggrund har Krajský soud v Ostravě – pobočka v Olomouci (den regionale ret i Ostrava – afdelingen i Olomouc) besluttet at udsætte sagen og forelægge Domstolen følgende præjudicielle spørgsmål:
»Er den primære regel om bestemmelse af oprindelseslandet i underposition 730441 i [HS, som er] fastsat i bilag 22-01 til delegeret forordning 2015/2446, gyldig i det omfang, at den udelukker, at det – for at ændre oprindelsen af varmeforarbejdede rør henhørende under underposition 730411, der opfylder ASTM A312-standarden – er tilstrækkeligt, at rørene blev udsat for koldbearbejdning (ved [koldreduktion])?«
18
Som svar på Domstolens anmodning om oplysninger vedrørende bl.a. indvirkningen af den koldforarbejdning, som er foretaget af de pågældende rør, har den forelæggende ret for det første anført, at dimensionerne og strukturen på samt kendetegnene ved materialet til disse rør var blevet forarbejdet væsentligt, og for det andet at denne ret ikke vidste, om nævnte rør havde kendetegn, der betød, at de kunne anvendes til olie- eller gasrørledninger.
Om det præjudicielle spørgsmål
19
Med sit spørgsmål ønsker den forelæggende ret nærmere bestemt oplyst, om den primære regel er gyldig i lyset af toldkodeksens artikel 60, stk. 2, for så vidt som denne regel ikke bestemmer, at rør henhørende under underposition 730441 i HS, som er opnået af rør henhørende under underposition 730411 i HS, kan anses for at have oprindelse i det land eller på det område, hvor de har gennemgået deres seneste forarbejdning eller bearbejdning.
20
Det skal i denne henseende bemærkes, at det følger af ordlyden af den primære regel, at rør henhørende under underposition 730441 i HS anses for at have oprindelse i det land, hvor de er blevet forarbejdet på grundlag af enten produkter, der henhører under en anden position i HS, eller ved koldreduktion af »hule profiler henhørende under underposition 730449« i HS. Domstolen har i dom af 21. september 2023, Stappert Deutschland (C-210/22, EU:C:2023:693, præmis 66), imidlertid fastslået, at den primære regel er ugyldig, for så vidt som denne regel udelukker, at det toldpositionsskifte, der følger af forarbejdningen af rør henhørende under underposition 730449 i HS til koldtrukne eller koldvalsede (koldreducerede) sømløse rør og hule profiler af jern (bortset fra støbejern) eller stål henhørende under underposition 730441 i HS, giver de sidstnævnte karakter af varer med oprindelse i det land, hvor denne ændring har fundet sted.
21
Det ses følgelig, som den forelæggende ret i det væsentlige har anført, at den primære regel, sammenholdt med nævnte dom, indfører en forskellig behandling hvad angår bestemmelsen af oprindelsen af på den ene side koldforarbejdning af rør henhørende under underposition 730411 i HS og på den anden side koldforarbejdning af rør henhørende under underposition 730449 i HS.
22
Det følger af toldkodeksens artikel 62, at Kommissionen har beføjelser til at vedtage delegerede retsakter, som fastsætter reglerne for, hvornår varer anses for at have undergået den sidste, væsentlige, og økonomisk berettigede bearbejdning eller forarbejdning, når denne er foretaget i en dertil udstyret virksomhed og har ført til fremstilling af et nyt produkt eller udgør et vigtigt trin i fremstillingen, i et land eller område, i overensstemmelse med kodeksens artikel 60. Disse retsakter har til formål at præcisere, hvorledes de abstrakte kriterier i sidstnævnte bestemmelse skal fortolkes og anvendes i konkrete situationer (dom af 21.9.2023, Stappert Deutschland, C-210/22, EU:C:2023:693, præmis 52 og den deri nævnte retspraksis).
23
Kommissionens udøvelse af denne beføjelse er imidlertid, som det fremgår af Domstolens faste praksis, underlagt visse krav. Formålet med en delegeret forordning skal begrunde dennes vedtagelse, denne delegerede forordning skal opfylde begrundelseskravet til en sådan retsakt, og Kommissionens vurderinger vedrørende fastlæggelsen af oprindelseslandet for de produkter, som en sådan delegeret forordning finder anvendelse på, må ikke være behæftet med en retlig fejl eller et åbenbart urigtigt skøn i lyset af toldkodeksens artikel 60, stk. 2 (dom af 21.9.2023, Stappert Deutschland, C-210/22, EU:C:2023:693, præmis 53 og den deri nævnte retspraksis).
24
Denne oprindelse skal under alle omstændigheder fastlægges på grundlag af det afgørende kriterium, som udgøres af den »sidste væsentlige bearbejdning eller forarbejdning« af de pågældende varer. Dette udtryk skal selv forstås således, at det henviser til den fase i fremstillingsprocessen, hvorunder varerne opnår deres bestemmelse samt specifikke egenskaber og en specifik sammensætning, som de ikke havde før, og som ikke senere skal undergå væsentlige kvalitative ændringer (dom af 21.9.2023, Stappert Deutschland, C-210/22, EU:C:2023:693, præmis 54 og den deri nævnte retspraksis).
25
Domstolsprøvelsen af, om en der er grundlag for en bestemmelse i en sådan retsakt – som bilag 22-01 til forordning 2015/2446, hvori fastsættes den primære regel – har til formål at undersøge, om Kommissionen, uafhængigt af enhver retlig fejl, anlagde et åbenbart urigtigt skøn, da den foretog gennemførelse af toldkodeksens artikel 60, stk. 2, i betragtning af de konkrete omstændigheder (dom af 21.9.2023, Stappert Deutschland, C-210/22, EU:C:2023:693, EU:C:2023:693, præmis 55 og den deri nævnte retspraksis).
26
Det følger af Domstolens praksis, at forskellig behandling af ens forarbejdninger som den i nærværende doms præmis 21 omtalte skal være objektivt begrundet af Kommissionen, for at det kan fastslås, at denne ikke har begået en sådan fejl (jf. i denne retning dom af 23.3.1983, Cousin m.fl., 162/82, EU:C:1983:93, præmis 21, og af 21.9.2023, Stappert Deutschland, C-210/22, EU:C:2023:693, præmis 56).
27
I det foreliggende tilfælde har Kommissionen gjort gældende, at det forhold, at rør med oprindelse i Kina, som er importeret til Indien og henhører under underposition 730411 i HS, er i overensstemmelse med ASTM A312-standarden, skal godtgøre, at disse varer allerede var færdigvarer, som ikke kunne gøres til genstand for en væsentlig og økonomisk begrundet forarbejdning, som medførte en ændring af oprindelsen.
28
Denne institution har ligeledes i det væsentlige gjort gældende, at koldforarbejdning af rør henhørende under underposition 730411 i HS, som bevirker, at disse rør ændres på en sådan måde, at de henhører under underposition 730441 i HS, ikke medfører, at de får en bestemmelse og en sammensætning, som de ikke havde tidligere, for så vidt som rørene havde undergået deres sidste kvalitative ændringer under den varmeforarbejdning, som førte til, at de blev klassificeret under den førstnævnte underposition. En sådan koldforarbejdning af disse rør medfører nemlig ganske vist uoprettelige ændringer af disse varer, navnlig idet deres dimensioner formindskes, uden at dette imidlertid er til hinder for, at de kan anvendes som gas- eller kulbrinterør, og at de overholder ASTM A312-standarden, hvilket alle berørte parter, der har indgivet indlæg for Domstolen, har udtrykt enighed om. Nævnte koldforarbejdning adskiller sig således fra den koldforarbejdning af røremner, der er halvfabrikata, som var omhandlet i dom af 21. september 2023, Stappert Deutschland (C-210/22, EU:C:2023:693), og som henhører under underposition 730449 i HS.
29
Det skal i denne henseende bemærkes, at som varer henhørende under underpositionerne 730411 og 730441 i HS udpeges for førstnævnte underposition sømløse rør af den art, der anvendes til olie- og gasrørledninger i rustfrit stål, og for sidstnævnte underposition andre typer koldvalsede (koldreducerede) sømløse rør i rustfrit stål med cirkulært tværsnit.
30
Rør ophører dermed med at henhøre under underposition 730411 i HS og kan henhøre under underposition 730441 i HS, hvis de fortaber de typiske egenskaber ved rør, der bruges til olie- og gasrørledninger, hvilken fortabelse ikke nødvendigvis indebærer, at de mister de egenskaber, der gør dem anvendelige til dette formål.
31
Det følger af det ovenstående, at en koldforarbejdning af rør henhørende under underposition 730411 i HS, som bevirker, at disse rør ændres på en sådan måde, at rørene henhører under underposition 730441 i HS, selv om denne forarbejdning kan medføre en væsentlig ændring af deres egenskaber, ikke af denne omstændighed alene indebærer en ændring af disse rørs bestemmelse og oprindelige sammensætning.
32
Denne vurdering drages ikke i tvivl af den forelæggende rets svar på Domstolens anmodning om oplysninger, der er omtalt i nærværende doms præmis 18, hvorefter koldforarbejdningen af rør henhørende under underposition 730411 i HS kan have en væsentlig indvirkning på disse rørs dimensioner, struktur og kendetegn. Det fremgår nemlig ikke af dette svar, at den i hovedsagen omhandlede koldforarbejdning af rør var af et sådant omfang, at disse rør ophørte med at kunne anvendes til transport af olie og gas, eller at rørenes sammensætning blev ændret. Der rejses derimod tvivl om en sådan vurdering ved den omstændighed, at nævnte rør efter denne forarbejdning fortsat er i overensstemmelse med ASTM A312-standarden. Som Kommissionen har gjort gældende, uden at de øvrige berørte parter har bestridt dette, vidner denne overensstemmelse om, at rørene kan anvendes som ledning til olie- og gastransmission.
33
På denne baggrund skal det fastslås, at den forskellige behandling med hensyn til bestemmelsen af oprindelsen, som er fastsat ved den primære regel, hvad angår koldforarbejdning af rør henhørende under underposition 730411 i HS og koldforarbejdning af rør henhørende under underposition 730449 i HS er objektivt begrundet. Kommissionen anlagde følgelig ikke et åbenbart urigtigt skøn ved vedtagelsen af denne regel.
34
Henset til samtlige ovenstående bemærkninger skal det forelagte spørgsmål besvares med, at gennemgangen heraf intet har frembragt, der kan rejse tvivl om gyldigheden af den primære regel.
Sagsomkostninger
35
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
På grundlag af disse præmisser kender Domstolen (Ottende Afdeling) for ret:
Gennemgangen af det præjudicielle spørgsmål har intet frembragt, der kan rejse tvivl om gyldigheden af den primære regel, der finder anvendelse på varer henhørende under underposition 730441 i det harmoniserede varebeskrivelses- og varenomenklatursystem, og som er fastsat i bilag 22-01 til Kommissionens delegerede forordning (EU) 2015/2446 af 28. juli 2015 til supplering af Europa-Parlamentets og Rådets forordning (EU) nr. 952/2013 med nærmere regler angående visse bestemmelser i EU-toldkodeksen.
Underskrifter
(
*1
) – Processprog: tjekkisk.